**NÁRODNÁ RADA SLOVENSKEJ REPUBLIKY**

 **IX. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: KNR-UPV-4630/2025-6

**806a**

### I n f o r m á c i a

**o prerokovaní zákona z  9. apríla 2025 o náprave krívd spôsobených fyzickým osobám v súvislosti s  protipandemickými opatreniami a o doplnení zákona Slovenskej národnej rady č. 372/1990 Zb. o priestupkoch v znení neskorších predpisov, vráteného prezidentom Slovenskej republiky na opätovné prerokovanie Národnou radou Slovenskej republiky (tlač 806)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

I.

Prezident Slovenskej republiky v zmysle čl. 102 ods. 1 písm. o) Ústavy Slovenskej republiky vrátil zákon z 9. apríla 2025 **o náprave krívd spôsobených fyzickým osobám v súvislosti s  protipandemickými opatreniami** a o doplnení **zákona Slovenskej národnej rady č. 372/1990 Zb. o priestupkoch** v znení neskorších predpisov na opätovné prerokovanie Národnou radou Slovenskej republiky.

Vo svojom rozhodnutí č. 2021-2025-KPSR z 25. apríla 2025 uviedol dôvody a v časti III navrhol, aby Národná rada Slovenskej republiky pri opätovnom prerokovaní schválila zákon v znení týchto zmien:

1. V čl. I v § 1 sa vypúšťa písmeno a). Súčasne sa zrušuje označenie písmena b).

2. V čl. I v § 2 sa vypúšťa písmeno a). Súčasne sa zrušuje označenie písmena b).

3. V čl. I v § 3 sa vypúšťajú čiarka a slová „obec a regionálny úrad verejného zdravotníctva“.

4. V čl. I v § 5 úvodná veta znie „Podmienkou nároku na odškodnenie je“ a vypúšťajú sa písmená a) a b). Súčasne sa zrušuje označenie písmena c).

5. V čl. I v § 6 ods. 1 sa slová „bola pokuta alebo“ nahrádzajú slovami „bolo“, slová „suma uloženej pokuty alebo“ sa vypúšťajú a vypúšťa sa tretia veta.

6. V čl. I v § 6 sa vypúšťa odsek 2. Nasledujúce odseky sa primerane prečíslujú.

7. V čl. I v § 6 ods. 3 sa vypúšťajú slová „podľa odsekov 1 až 3“.

8. V čl. I v § 7 ods. 1 sa vypúšťajú písm. a) bod 1., písm. b) a c). Súčasne sa zrušuje označenie písm. a) bod 2.

9. V čl. I v § 7 ods. 2 sa vypúšťajú slová „písm. a) alebo písm. b)“.

10. V čl. I v § 7 sa vypúšťajú odseky 3, 5 a 6. Nasledujúce odseky sa primerane prečíslujú.

11. V čl. I v § 7 ods. 3 sa vypúšťajú slová „podľa odseku 1 písm. a)“.

12. V čl. I v § 7 ods. 4 sa vypúšťajú slová „podľa odsekov 2 a 3“.

13. V čl. I v § 7 ods. 5 sa vypúšťa druhá veta.

14. V čl. I sa vypúšťajú § 9 a § 11. Nasledujúce paragrafy sa primerane prečíslujú.

15. V čl. I v § 9 ods. 1 sa vypúšťajú slová „pokutu alebo“.

16. Čl. II sa vypúšťa, čo sa premietne do názvu zákona. Súčasne sa zrušuje označenie čl. I a čl. III sa označuje ako § 11.

Navrhol zároveň, aby Národná rada Slovenskej republiky hlasovala o bodoch 1 až 16 spoločne.

Predseda Národnej rady Slovenskej republiky rozhodnutím č. 846 z 28. apríla 2025 pridelil zákon z 9. apríla 2025 o náprave krívd spôsobených fyzickým osobám v súvislosti s  protipandemickými opatreniami a o doplnení zákona Slovenskej národnej rady č.  372/1990 Zb. o priestupkoch v znení neskorších predpisov, vrátený prezidentom Slovenskej republiky na opätovné prerokovanie Národnou radou Slovenskej republiky (tlač 806) na prerokovanie **Ústavnoprávnemu výboru** Národnej rady Slovenskej republiky, ktorý určil aj ako gestorský výbor.

**II.**

 Ústavnoprávny výbor Národnej rady Slovenskej republiky na 85. schôdzi 21. mája 2025 prerokoval pripomienky prezidenta Slovenskej republiky uvedené v časti III rozhodnutia prezidenta Slovenskej republiky z 25. apríla 2025 č. 2021-2025-KPSR, avšak **neprijal uznesenie**, keďže návrh uznesenia nezískal súhlas nadpolovičnej väčšiny všetkých poslancov podľa čl. 84 ods. 3 Ústavy Slovenskej republiky a § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

Ako gestorský výbor rokoval Ústavnoprávny výbor Národnej rady Slovenskej republiky 27. mája 2025.

Návrh správy, vrátane stanoviska gestorského výboru prerokoval Ústavnoprávny výbor Národnej rady Slovenskej republiky na 86. schôdzi 27. mája 2025. Návrh stanoviska gestorského výboru, ani návrh správy Ústavnoprávneho výboru Národnej rady Slovenskej republiky, neboli schválené, keďže návrh stanoviska gestorského výboru nezískal súhlas potrebnej väčšiny členov Ústavnoprávneho výboru Národnej rady Slovenskej republiky.

 Predseda Ústavnoprávneho výboru Národnej rady Slovenskej republiky zároveň určil za  spravodajcu poslanca Národnej rady Slovenskej republiky Richarda Glücka, ktorý predkladá predmetnú informáciu a na schôdzi Národnej rady Slovenskej republiky bude informovať o výsledku rokovania výborov Národnej rady Slovenskej republiky. Predseda Ústavnoprávneho výboru Národnej rady Slovenskej republiky zároveň určil poslancov Zuzanu Plevíkovú, Richarda Eliáša, Štefana Gašparoviča, Adama Lučanského, Miroslava Čellára a  Tibora Gašpara za náhradníkov spravodajcu.

 Miroslav Čellár v. r.

 predseda Ústavnoprávneho výboru

 Národnej rady Slovenskej republiky

Bratislava 27. mája 2025